b"\n_START_ARTICLE_\nMetallica\n_START_SECTION_\nZa\xc4\x8detek (1981-1983)\n_START_PARAGRAPH_\nMetallica je bila ustanovljena v Los Angelesu leta 1981, ko je bobnar Lars Ulrich v los angele\xc5\xa1kem \xc4\x8dasopisu The Recycler objavil oglas, s katerim je \xc5\xbeelel poiskati \xc4\x8dlane za svojo skupino. Glede njenega imena se je Ulrich posvetoval s svojim prijateljem Ronom Quintano, ki mu je predlagal imeni Metal Mania in Metallica, za katero se je na koncu tudi odlo\xc4\x8dil._NEWLINE_Na za\xc4\x8detku so jo sestavljali Lars Ulrich, James Hetfield in Dave Mustaine, ki so posneli tudi njihovo prvo pesem Hit the Lights. Takrat je Hetfield igral bas kitaro, pridru\xc5\xbeil pa se jim je Lloyd Grant, ki je bil solo kitarist. \xc5\xbde njihova prva pesem je bila uspe\xc5\xa1na in skupina je prvi\xc4\x8d v \xc5\xbeivo nastopila 14. 3. 1982 v Anaheimu z novim basistom Ronom McGovneyem._NEWLINE_Pozneje istega leta je Rona McGovneya zamenjal basist Cliff Burton in skupina je z njim prvi\xc4\x8d nastopila v no\xc4\x8dnem klubu The Stone leta 1983._NEWLINE_Istega leta so tudi Davea Mustainea vrgli iz skupine zaradi u\xc5\xbeivanja drog, pitja alkohola, nasilnega obna\xc5\xa1anja in iz osebnih razlogov. Mustaine je kasneje ustanovil skupino Megadeth. \xc5\xa0e isto popoldne ga je zamenjal kitarist skupine Exodus Kirk Hammett. Metallica je prvi\xc4\x8d nastopila z novim kitaristom 16. aprila 1983 v no\xc4\x8dnem klubu The Showplace v New Jerseyu.\n_START_SECTION_\nKill 'Em All in Ride the Lightning (1983-1984)\n_START_PARAGRAPH_\nLeta 1983 je Metallica odpotovala v Rochester, New York, da bi posnela svoj prvi album Metal up Your Ass, vendar pa je zalo\xc5\xbeba zahtevala, da naslov spremenijo in zato so ga preimenovali v Kill 'Em All. Album je iz\xc5\xa1el v skromnih 1500 izvodih poleti leta 1983 in \xc5\xbee takoj nakazala prodornost in kakovost skupine. Pri\xc5\xa1el na 120. mesto lestvice Billboard 200 in \xc4\x8deprav ni bil finan\xc4\x8dno pretirano uspe\xc5\xa1en, so si z njim pridobili veliko poslu\xc5\xa1alcev. Skupina je od\xc5\xa1la na turnejo Kill 'Em All for One, in februarja 1984 je \xc5\xbee nastopala pred 7000 ljudmi na festivalu Aardschok na Nizozemskem. Pesmi kot so Seek & Destroy, Jump in the Fire, The Four Horseman in Motorbreath so pritegnile mnogo pozornosti in skupini utrle pot k drugemu albumu._NEWLINE_Metallica je posnela svoj drugi studijski album Ride the Lightning v Sweet Studios v Kopenhagnu na Danskem. Iz\xc5\xa1el je avgusta leta 1984, na lestvici Billboard 200 pa je pri\xc5\xa1el na 100. mesto. V Franciji so po pomoti natisnili zelene naslovnice albuma, ki pa jih zdaj pri\xc5\xa1tevajo med zbirateljske primerke. Pesmi kot so Fade to Black, For Whom the Bell Tolls in The Call of Ktulu, so samo \xc5\xa1e potrdile Metallicino ble\xc5\xa1\xc4\x8de\xc4\x8do prihodnost. Ta se je potrdila z albumom, ki ga marsikdo priznava kot najbol\xc5\xa1i metalski album vseh \xc4\x8dasov, Master of Puppets. In metal ni bil nikoli ve\xc4\x8d enak.\n_START_SECTION_\nMaster of Puppets (1984-1986)\n_START_PARAGRAPH_\nNjihov tretji studijski album Master of Puppets je bil posnet v studijih Sweet Silence, izdan pa je bil marca leta 1986. Le-ta je skupino dokon\xc4\x8dno uvrstil med \xc4\x8detverico velikih thrash imen osemdesetih. Ob Metallici so bile to \xc5\xa1e skupine Slayer, Anthrax in Megadeth. S pesmimi, kot so Orion, Disposable Heroes, Welcome Home (Sanitarium) in Master of Puppets so prepri\xc4\x8dali \xc5\xa1e zadnje skeptike. Album se je povzpel na 29. mesto lestvice Billboard 200, na njej pa je ostal 72 tednov. Steve Huey iz Allmusic je imel ta album za \xc2\xbbnajve\xc4\x8dji dose\xc5\xbeek skupine\xc2\xab. Po izdaji albuma so se Ozzyju Osbourneu pridru\xc5\xbeili na turneji po ZDA. Pred tem si je James Hetfield zlomil zapestje in je zato na koncertih lahko le pel, kitaro pa je igral nadomestni ritem kitarist John Marshall.\n_START_SECTION_\nSmrt Cliffa Burtona in Garage Days Re-Revisited (1986\xe2\x80\x931987)\n_START_PARAGRAPH_\n27. septembra leta 1986, sredi evropskega dela turneje Damage, Inc. so \xc4\x8dlani skupine \xc5\xberebali na katerem pogradu bodo spali. Zmagal je Burton in izbral, da bo spal na Hammettovem. Okoli zore blizu kraja D\xc3\xb6rarp na \xc5\xa0vedskem je voznik avtobusa izgubil nadzor nad vozilom, ki se je zdrsnilo vstran, zaradi \xc4\x8desar se je avtobus za\xc4\x8del prevra\xc4\x8dati. Ulrich, Hammett in Hetfield niso utrpeli huj\xc5\xa1ih po\xc5\xa1kodb, basist Burton pa je bil ukle\xc5\xa1\xc4\x8den pod vozilom in umrl. Preostali \xc4\x8dlani skupine so se zna\xc5\xa1li v precepu in so bili neodlo\xc4\x8deni glede prihodnosti skupine, vendar so menili, da bi Cliff \xc5\xbeelel, da nadaljujejo z ustvarjanjem in po premisleku in odobravanju Cliffove dru\xc5\xbeine so za\xc4\x8deli iskati zamenjavo._NEWLINE_Okoli 40 ljudi se je prijavilo na avdicijo, med njimi tudi Hammettova prijatelja iz otro\xc5\xa1tva Les Claypool iz skupine Primus, Troy Gregory iz skupine Prong in Jason Newsted iz skupine Flotsam and Jetsam. Hetfield, Ulrich in Hammett so se odlo\xc4\x8dili, da je Newsted prav\xc5\xa1nja zamenjava za Burtona in z njim je skupina nadaljevala glasbeno pot. Prvi\xc4\x8d so skupaj nastopili v Country klubu v Kaliforniji._NEWLINE_Marca leta 1987 si je Hetfield \xc5\xbee drugi\xc4\x8d zlomil zapestje in nadomestni kitarist Marshall se je vrnil, da ga bi igral ritem kitaro namesto njega, vendar jih je po\xc5\xa1kodba prisilila, da so odpovedali nastop v oddaji Saturday Night Live. Metallica je turnejo kon\xc4\x8dala v prvih mesecih leta 1987 in avgusta 1987 je iz\xc5\xa1el EP z naslovom The $5.98 E.P.: Garage Days Re-Revisited. Posnet je bil, da bi izkoristili njihov na novo zgrajen snemalni studio, preizkusili Newstedovo nadarjenost in se osvobodili \xc5\xbealosti in stresa, ki sta sledila Burtonovi smrti. Video z naslovom Cliff 'Em All je iz\xc5\xa1el leta 1987 in je po\xc4\x8dastil spomin na Burtonova tri leta v Metallici. Vseboval je njegove solote na bas kitari, doma posnete video posnetke in slike."